Ράσμους Άντερσον

Ο Ράσμους Μπγιαιρν Άντερσον (Rasmus Bjørn Anderson, 12 Ιανουαρίου 1846 – 2 Μαρτίου 1936) ήταν Αμερικανός συγγραφέας, εκδότης, καθηγητής και διπλωμάτης νορβηγικής καταγωγής. Χάρη σε αυτόν έγινε ευρύτερα γνωστό το γεγονός ότι Βίκινγκ εξερευνητές ήταν οι πρώτοι Ευρωπαίοι που έφθασαν στην Αμερική και θεσπίσθηκε η Ημέρα Λέιφ Έρικσον.

 Ο Άντερσον γεννήθηκε στο χωριό Άλμπιον του νότιου Ουισκόνσιν, αλλά μεγάλωσε στην κωμόπολη Κόσκονονγκ (Koshkonong) του Ουισκόνσιν. Οι γονείς του, οι Μπγιαιρν Άντερσον Κβέλβε (1801-1850) και Άμπελ Κάθριν φον Κροχ (Abel Cathrine von Krogh, 1809-1885), ήταν μετανάστες από την κομητεία Ρούγκαλαν της νότιας Νορβηγίας. Η μητέρα του είχε και καταγωγή από τη Δανία, τη Σουηδία, τη Γερμανία και τη Φλάνδρα. Οι γονείς του ήταν μέρος μιας μικρής ομάδας οπαδών των Κουακέρων, που οργάνωσε μια μετανάστευση Νορβηγών στις ΗΠΑ το 1836. Ο Άντερσον σπούδασε στο Κολέγιο Λούθερ στην Άιοβα και στο Πανεπιστήμιο του Ουισκόνσιν στο Μάντισον. Αμέσως μετά έγινε καθηγητής στο δεύτερο, όπου παρέμεινε μέχρι το 1883. Εκεί ίδρυσε το Τμήμα Σκανδιναβικών Σπουδών, το παλαιότερο τέτοιο τμήμα σε πανεπιστήμιο των ΗΠΑ. Επιπλέον έπεισε τον κορυφαίο βιολιστή της Νορβηγίας Ούλε Μπουλ να δώσει συναυλία για να συγκεντρωθούν πόροι για τη δημιουργία μιας νορβηγικής βιβλιοθήκης στο πανεπιστήμιο. Ο Μπουλ αργότερα πλήρωσε τα έξοδα του Άντερσον προκειμένου αυτός να ταξιδέψει στη Νορβηγία ώστε να αγοράσει βιβλία για τη βιβλιοθήκη.Μετά τη θητεία του στο πανεπιστήμιο, ο Άντερσον ίδρυσε μια εκδοτική επιχείρηση τη Norrœna Society, που εστίαζε στην επανέκδοση μεταφράσεων έργων που είχαν θέμα σχετικό με την ιστορία και τη λογοτεχνία της Βόρειας Ευρώπης. Ο Άντερσον ήταν ο συγγραφέας βιβλίων με παρόμοια θέματα. Μετέφρασε επίσης έργα από τις σκανδιναβικές γλώσσες στην αγγλική, με πλέον αξιοσημείωτα εκείνα του Νορβηγού μυθιστοριογράφου Μπιέρνστιερνε Μπιέρνσον. Από το 1905 μέχρι το 1907 απασχολήθηκε στη βιβλιοθήκη της Norrœna.Από το 1885 μέχρι το 1889 ο Ράσμους Άντερσον υπηρέτησε ως ο πρέσβυς των ΗΠΑ στη Δανία. Μετά την επιστροφή του στις ΗΠΑ ήταν αρχισυντάκτης (1898-1922) του νορβηγόφωνου εβδομαδιαίου περιοδικού Amerika.Το βιβλίο του Η Αμερική δεν ανακαλύφθηκε από τον Κολόμβο βοήθησε να μεταδώσει στο ευρύ κοινό το οικείο πλέον γεγονός ότι Νορμανδοί-Βίκινγκ εξερευνητές ήταν οι πρώτοι Ευρωπαίοι στην ιστορία που επισκέφθηκαν τον Νέο Κόσμο, και όχι ο Χριστόφορος Κολόμβος και τα πληρώματα των πλοίων του. Από τον Άντερσον προήλθε το κίνημα για να τιμάται ο Λέιφ Έρικσον με ημέρα μνήμης στις ΗΠΑ: με προσπάθειές του η Ημέρα Λέιφ Έρικσον άρχισε να τιμάται επίσημα στο Ουισκόνσιν και σε άλλες πολιτείες των ΗΠΑ. Δεκαετίες μετά τον θάνατό του, άρχισε να τιμάται επίσημα και ομοσπονδιακά το 1964, με προεδρική ανακήρυξη. Το 1868 ο Ράσμους Άντερσον πήρε ως σύζυγό του την Μπέρθα Καρίνα Όλσον (Bertha Karina Olson, 1848-1922). Απέκτησαν μαζί πέντε παιδιά. Μετά τον θάνατο της συζύγου του, ο Άντερσον πέρασε τα τελευταία χρόνια της ζωής του στο σπίτι τους στο Μάντισον, όπου απεβίωσε σε ηλικία 90 ετών. Τάφηκε στο Κοιμητήριο του Λέικ Ρίπλεϋ στο Κέμπριτζ του Ουισκόνσιν. Julegave (1872) Den norske maalsag (1874) America Not Discovered by Columbus (1874) Norse Mythology (1875) Viking Tales of the North (1877) The Younger Edda (1880) Amerikas første Opdagelse (1886) First Chapter of Norwegian Immigration, 1821-1840 (1895) Bygdejævning (1903) The Norse Discovery of America (1907) Life Story of Rasmus B. Anderson (1915, με τον Albert O. Barton) Cleng Peerson og sluppen "Restaurationen" (1925) Το ομώνυμο λήμμα στη Νέα Ελληνική Εγκυκλοπαίδεια «Χάρη Πάτση», τόμος 6 Husvedt, Lloyd: Rasmus Bjørn Anderson: Pioneer Scholar, Norwegian-American Historical Association, Northfield, Minn. 1966 Knaplund, Paul: «Rasmus B. Anderson, Pioneer and Crusader» Αρχειοθετήθηκε 2020-10-19 στο Wayback Machine., Norwegian-American Studies, τόμ. 18, σελ. 23 Το Τμήμα Σκανδιναβικών σπουδών στο Πανεπιστήμιο του Ουισκόνσιν στο Μάντισον Έργα του/της Ράσμους Άντερσον στο Project Gutenberg Έργα της/του ή για την/τον Ράσμους Άντερσον στο Internet Archive